Okresná prokuratúra Vranov nad Topľou 
Nám. Slobody 5, 093 80 Vranov nad Topľou 	

Sp. zn. : Pv 570/12/7713	Vranov nad Topľou, 21.8.2012
EEČ : 2-61-121-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Vranov nad Topľou
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od XXXXX doposiaľ v obci XXXXX, si ako zákonný otec syna XXXXX, nar. XXXXX a mal. XXXXX, nar. XXXXX, voči týmto z nedbanlivosti neplnil vyživovaciu povinnosť vyplývajúcu mu zo Zákona o rodine a to aj napriek tomu, že rozsudkom Okresného súdu  XXXXX bol zaviazaný prispievať na výživné na svojho syna XXXXX sumou 83,- Eur a mal. XXXXX sumou 67,- Eur mesačne k rukám matky detí XXXXX, nar. XXXXX čím dlhoval na výživnom poškodenej XXXXX sumu 718,- Eur a poškodenému XXXXX sumu 332,- Eur, 
lebo zanikla trestnosť činu
Odôvodnenie:
Uznesením povereného príslušníka Obvodného oddelenia  XXXXX, sp. zn. XXXXX zo dňa XXXXX bolo podľa § 206 ods. 1) Trestného poriadku  vznesené  obvinenie XXXXX za  prečin  zanedbania povinnej výživy podľa § 207 ods. 1) Trestného zákona na tom skutkovom základe, ako je uvedené vo výrokovej časti tohto uznesenia. 

     V priebehu trestného stíhania bol vypočutý obvinený XXXXX, ktorý vo svojej výpovedi uviedol, že dlh, ktorý mu vznikol neplatením si svojej vyživovacej povinnosti na deti XXXXX a XXXXX, má v celej výške splatený a zároveň uviedol, že ľutuje tohto svojho konania a v budúcnosti sa bude snažiť, aby svoju povinnosť vyživovať svoje deti plnil vždy včas.

     Zároveň bola telefonicky kontaktovaná poškodená XXXXX, ako aj jej syn XXXXX, nakoľko sa nezdržiavajú na území SR, kde oznámili, že obvinený XXXXX má celý dlh na výživnom uhradený.

     Z pripojených šekových ústrižkov, nachádzajúcich sa vo vyšetrovacom spise vyplýva, že skutočne zo strany obvineného došlo k úhrade dlhu na výživnom a to dňa XXXXX, kde dvoma šekovými poukážkami	boli uhradené sumy a to 900,- Eur a suma 150,- Eur.
                                      
         Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

        V zmysle ustanovenia § 86 písm. a/ Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral  na záverečnú poradu. 
                                                                      
        Vzhľadom k vyššie uvedeným skutočnostiam, keďže obvinený XXXXX si  dlh na výživnom uhradil, bolo potrebné podľa § 215 ods. 1  písm. h) Trestného poriadku s poukazom na § 86 písm. a)  Trestného zákona, trestné stíhanie zastaviť, nakoľko trestnosť činu zanikla. 

        S poukazom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ingrid Poldruhá
prokurátorka